Ulkoministeri Timo Soinin (ps.) mielestä Yhdysvaltain tulevalla presidentillä Donald Trumpilla on hyvät mahdollisuudet toimia puheidensa lisäksi nyt, kun senaatti ja edustajainhuone eli kongressi on republikaanienemmistöinen. Hän ei silti usko, että Trump pyrkisikään toteuttamaan kaikkia vaalilupauksiansa kirjaimellisesti.

Ulkoministeri Soinin mielestä ei ole epäselvää, etteikö Yhdysvaltain tuleva presidentti Donald Trump olisi populisti ja nousisi traditiosta, joka korostaa ulkopuolisuutta.

– Hän on ikään kuin lännen mies, joka tulee rappeutuneeseen pääkaupunkiin putsaamaan sitä kaikesta pahuudesta ja tuo sinne rehellisen kansan aidot tunteet, kuvaili Soini Ylen A-studion haastattelussa.

Soinin mielestä juuri nyt Trumpilla on tosin hyvät mahdollisuudet toimia puheiden lisäksi, kun senaatti ja edustajainhuone eli kongressi on kaikki republikaanienemmistöinen.

– Mutta elämä on muutakin kuin tekoja, se on myös tunnetta. Luulen, etteivät ihmiset välttämättä edes odota mitään erikoista, vaan eri tavalla tehtyä politiikkaa.

"Muuria tuskin ryhdytään rakentamaan"

Soini ei usko, että Trump pyrkisikään toteuttamaan kaikkia vaalilupauksiansa kirjaimellisesti, kuten vaikkapa muuria Meksikon ja USA:n rajalle.

– Luulen muuriajatuksen tarkoittavan käytännössä sitä, että hän pyrkii panemaan laittoman siirtolaisuuden ja ihmiskaupan kuriin. 11 miljoonaa ihmistä ei voi tietenkään rajata yhtäkkiä pois, siellä on maassa syntyneitä lapsia, jotka ovat koulussa ja niin edes päin.

Soini uskoo Trumpin pyrkivän tekemään enemmän muutoksia sisä- kuin ulko- ja turvallisuuspolitiikassa.

– Amerikassa on synkeän epätoivon alueita, joista teollisuus on lähtenyt pois, sinne pitäisi jotakin keksiä.

Ulkomaankauppapuolella Soini uskoo protektionismin ja amerikkalaisten kilpailuasetelmien suojelun lisääntyvän.

Ilmastoasiasta Trump on sanonut Soinin mielestä kovasti, mutta hän ei silti usko, että Pariisin ilmastosopimus kaatuisi juuri kun se on ratifioitu, vaikka USA siinä erivapauksia saattanee pyrkiä ottamaan.

USA:n ja Venäjän suhteista Soini totesi, että on mukavaa, jos suurvaltojen johtajat tulevat toimeen. Mutta koska niillä on ydinase, maiden johdon on tehtävä kylmän järkeviä päätöksiä.

– Siellä on kenraalit ja turvallisuusasiantuntijat ja monia muita pidäkkeitä, ettei yksi presidentti voi hirveästi yht’äkkiä nykäistä eri suuntaan, hän rauhoitteli.